Diari Oficial de la Generalitat Valenciana


Sumari del DOGV 3731, del 14-04-2000 (2000/2928)

ORDRE de 4 d'abril de 2000, del conseller de Justícia i Administracions Públiques, per la qual s'estableixen les bases per a atorgar ajudes a les mancomunitats de la Comunitat Valenciana en l'exercici 2000.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3731

Data del DOGV
:   14-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2928


Data del document
:   04-04-2000

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * suport econòmic
    * ajuda pública
    * administració local
    * associació de municipis

ORDRE de 4 d'abril de 2000, del conseller de Justícia i Administracions Públiques, per la qual s'estableixen les bases per a atorgar ajudes a les mancomunitats de la Comunitat Valenciana en l'exercici 2000. [2000/2928]
  
Els municipis de la Comunitat Valenciana, de vegades, no estan en condicions de donar la totalitat dels serveis que la llei els obliga a prestar.
  
Per això, la política de la Generalitat Valenciana s'inscriu en la línia de fomentar l'associacionisme municipal, alhora que estimula l'increment de la cooperació i col·laboració interadministratives.
  
Les mancomunitats, configurades com a fórmules associatives municipals, es perfilen com a instruments idonis per a garantir una millor i més eficaç gestió dels serveis locals.
  
La Generalitat, en el marc de les actuacions de suport i foment de l'associacionisme municipal, instrumenta una sèrie d'ajudes destinades a millorar la infraestructura i equipament dels ens locals supramunicipals, especialment dels situats en zones de promoció econòmica.
  
Per això, fent ús de les facultats que em confereix la Llei 5/1983, de 30 de desembre, de Govern Valencià
  
ORDENE
  
Article 1
  
Convocar les ajudes destinades a les mancomunitats de la Comunitat Valenciana per a l'exercici 2000, amb un l'import global màxim destinat a aquest programa de cent tretze milions dues-centes cinc mil cinc-centes pessetes (405.813.666 PTA) per a despeses de funcionament, finançat amb càrrec a la línia de subvenció 401/000/00, i quaranta nou milions cinc-centes setanta-set mil sis-centes cinquanta-nou pessetes (69.109.632 PTA) per a despeses d'inversió, finançat amb càrrec a la línia 701/000/00, incloses en el programa 125.10 d'Administració local del Pressupost de la Generalitat Valenciana per a l'exercici 2000.
  
Article 2
  
Aprovar les bases per les quals es regula la convocatòria de subvencions a les mancomunitats de la Comunitat Valenciana, models de sol·licitud i documents complementaris que s'inclouen com a annexos a aquesta ordre.
  
DISPOSICIONS FINALS
  
Primera
  
Per a l'adequat desenrotllament i execució del que es disposa en aquesta ordre, el director general d'Administració Territorial queda facultat per a impartir les instruccions i circulars que calguen per al compliment, aplicació i desenrotllament d'aquesta ordre.
  
Segona
  
La present ordre entrarà vigirà l'endemà de la seua publicació en el Diari Oficial de la Generalitat Valenciana.
  
Tercera
  
Contra la present Ordre que posa fi a la via administrativa podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, segons el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
  
València, 4 d'abril de 2000
  
El conseller de Justícia i Administracions Públiques,
  
SERAFÍN CASTELLANO GOMEZ
  
ANNEX I
  
Bases de la convocatòria
  
Primera. Objectius
  
La present convocatòria té com a objectiu estimular l'associacionisme municipal, com a fórmula eficaç de prestació de serveis als ciutadans, a través del finançament de despeses de funcionament i d'inversions de capital de les mancomunitats.
  
Segona. Destinataris
  
Seran destinatàries del present programa d'ajudes totes les mancomunitats de la Comunitat Valenciana.
  
Tercera. Actuacions subvencionables
  
Seran subvencionables a través del programa d'ajudes que la present ordre regula:
  
1. Les despeses de funcionament de les mancomunitats, que engloben els referits al capítol I (despeses de personal) i al capítol II (despeses en béns corrents i serveis) de l'estructura econòmica del pressupost.
  
2. Les inversions destinades a les finalitats assenyalades a continuació i amb el mateix ordre de prelació
  
a) Adquisició o millora d'elements per a prestació de serveis, que d'acord amb l'article 26 de la Llei de Bases de Règim Local no tinguen el caràcter d'obligatoris.
  
b) Inversions destinades a obres de construcció, adequació, equipament i instal·lació de la seu, però només per a les mancomunitats amb una antiguitat inferior a cinc anys (comptats a partir de la publicació de la constitució de la mancomunitat en el Diari Oficial de la Generalitat Valenciana).
  
Quarta. Formalització de sol·licituds i termini de presentació
  
La sol·licitud haurà de presentar-se en el termini de 20 dies naturals des de l'endemà a la publicació de la convocatòria en el Diari Oficial de la Generalitat Valenciana, dirigida a la Direcció General d'Administració Territorial. La instància el model de la qual figura en l'Annex II de la present ordre, anirà acompanyada de la documentació següent:
  
1. Ajudes per a despeses de funcionament:
  
a) Resum del pressupost de l'exercici corrent, si ha sigut aprovat i, en el cas contrari, del pressupost prorrogat de l'exercici anterior.
  
b) Certificat de l'acord de l'òrgan plenari de la mancomunitat sobre la sol·licitud de l'ajuda econòmica.
  
c) En el supòsit de mancomunitats de recent creació, que no disposen del primer pressupost aprovat, junt amb l'escrit explicatiu de la situació especial en la qual es troba, podrà aportar un projecte de pressupost, indicatiu de les despeses corrents que es preveu que puguen existir en el primer exercici.
  
2. Ajudes per a despeses d'inversió
  
a) Inversió o inversions a executar o executades durant l'exercici 2000.
  
b) Memòria explicativa de la inversió i, si de cas, el termini d'execució.
  
c) Documentació acreditativa de l'import de l'actuació, consistent en el projecte tècnic o memòria valorada del tècnic, en el cas de tractar-se d'una obra, o mitjançant factura proforma o pressupost, en els altres casos.
  
d) Relació de serveis que actualment presta la mancomunitat, i també una memòria suficientment descriptiva per a poder avaluar el grau d'execució d'aquests en els últims tres exercicis econòmics. Aquesta memòria haurà de contindre, entre altres, aspectes següents:
  
- Relació succinta dels serveis que presta la mancomunitat.
  
- Municipis als quals es presten cadascun dels serveis.
  
- Import total de la despesa executada durant els exercicis 1997, 1998 i 1999 detallat per cadascun dels serveis prestats (classificació funcional), indicant la proporció que suposa cadascun d'aquests en relació amb l'import total del pressupost corresponent.
  
- Conclusions sobre els objectius aconseguits en els últims tres exercicis respecte als serveis prestats, i també les previsions i expectatives per al present exercici i els següents.
  
e) Certificat d'acord del ple de la mancomunitat en el qual s'incloguen les indicacions següents:
  
I. Facultat del president de la mancomunitat per a sol·licitar l'ajuda econòmica per a la inversió que s'haja acordat de realitzar, i també per a subscriure tots els documents que puguen derivar-se del procediment de concessió.
  
II. Que la inversió s'executa amb càrrec al pressupost de 2000, tot indicant el sistema de finançament obtingut, desglossada la part finançada per la mancomunitat i les ajudes rebudes d'altres ens. Compromís de la mancomunitat d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera en la inversió a executar.
  
III. Compromís, en cas de revocació de l'ajuda, de reintegrar les quantitats que s'hagueren percebut en els termes establits en la Llei d'Hisenda Pública de la Generalitat Valenciana.
  
IV. Compromís de comunicar a la Conselleria de Justícia i Administracions Públiques les ajudes sol·licitades i/o obtingudes per a la mateixa finalitat, de qualsevol altra administració pública.
  
Cinquena. Requisits per a concessió d'ajudes
  
Per a ser inclòs en el present programa d'ajudes, a més del previst en la base anterior, hauran de complir-se els requisits següents:
  
Les mancomunitats hauran de tindre definitivament aprovats els seus estatuts al final del termini de presentació de sol·licituds.
  
En el cas que se sol·licite ajuda econòmica per a la realització d'obres, haurà d'acompanyar-se a la sol·licitud el compromís escrit respecte de l'inici i acabament de les obres, el qual haurà de constar en el corresponent programa d'actuació d'aquestes en els termes previstos en l'article 47.11.i) del Text Refós de la Llei d'Hisenda Pública de la Generalitat Valenciana.
  
Quan la subvenció finance obres o actuacions que exigisquen un projecte tècnic, segons allò legalment establit, aquest haurà de sotmetre's a informe previ de l'oficina de supervisió de projectes de la Conselleria d'Economia i Hisenda o dels tècnics designats per aquesta, i aquesta actuació haurà d'acreditar-se davant l'oficina gestora de la subvenció regulada en aquesta ordre.
  
Sisena. Criteris per a la concessió
  
1. Per a la distribució de la dotació pressupostària destinada a sufragar despeses de funcionament, es tindran en consideració els aspectes següents:
  
a) Pressupost per habitant.
  
b) Població total mancomunada.
  
c) Solapaments de mancomunitats en un mateix àmbit territorial.
  
d) Ubicació dels municipis de la mancomunitat en zona prioritària de promoció econòmica, d'acord amb el que disposa el Reial Decret 883/1989, de 14 de juliol, pel qual es crea i delimita la Zona de Promoció Econòmica de la Comunitat Valenciana.
  
2. Per a la concessió o denegació d'ajudes destinades al finançament d'inversions de capital, i també per a la determinació del seu percentatge, es tindran en compte els aspectes següents:
  
a) Efectes que l'actuació proposada pot representar per a la consolidació i millora en la prestació dels serveis per la mancomunitat.
  
b) Impossibilitat de poder-se beneficiar d'altres línies d'ajuda de la Generalitat Valenciana.
  
c) Recursos pressupostaris existents.
  
d) Viabilitat de l'actuació proposada i capacitat de gestió de la mancomunitat.
  
3. Per a ambdós tipus d'ajudes s'aplicarà el criteri de restricció quantitativa amb la finalitat d'evitar desequilibris en la seua distribució. Podrà fixar-se un límit màxim, segons el nombre de sol·licituds presentades, que no podrà ser superat per cap de les ajudes concedides a cadascuna de les mancomunitats.
  
En el supòsit de les ajudes per a despeses d'inversió, les subvencions concedides no podran superar el 10% de la dotació de la partida pressupostària assignada per a aquesta línia en el programa 125.10 dels Pressupostos de la Generalitat Valenciana per a l'exercici 2000.
  
Setena. Resolució de les sol·licituds
  
1. Per a l'estudi i valoració de les sol·licituds presentades per les mancomunitats es constituirà una comissió avaluadora presidida pel director general d'Administració Territorial i dos vocals designats per aquest. La Comissió elaborarà una proposta en relació amb l'aprovació o denegació de les distintes sol·licituds presentades per les mancomunitats, i també sobre els projectes d'inversió seleccionats i l'assignació de quantitats a cadascuna d'aquestes.
  
2. L'òrgan competent per a la resolució dels expedients és el conseller de Justícia i Administracions Públiques.
  
El termini màxim per a resoldre les sol·licituds serà de tres mesos comptats des de l'últim dia hàbil per a la presentació de la sol·licitud, transcorregut el qual sense que haja recaiguda resolució expressa, aquestes podran entendre's desestimades.
  
Les resolucions, expresses o presumptes, posaran fi a la via administrativa, i serà d'aplicació el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'eficàcia de la concessió de l'ajuda quedarà supeditada al compliment dels terminis i condicions de la concessió. La no presentació de la justificació de la despesa en el termini fixat donarà lloc a la pèrdua de la subvenció. Podrà modificar-se la resolució de la concessió si en el mateix termini fixat per a la justificació s'alteraren les condicions que determinaren la concessió, i també per l'obtenció concurrent d'ajudes atorgades per altres administracions o ens públics o privats, quan superen el cost total de l'actuació a realitzar.
  
Vuitena. Procediment de pagament
  
Pagament total quan es justifique el compliment d'allò convingut.
  
Novena. Justificació de la subvenció
  
1. Dins del termini establit a l'efecte, el beneficiari haurà de justificar la realització de la despesa per a l'actuació de la qual li va ser concedida l'ajuda, a l'efecte de poder lliurar les quantitats corresponents, que s'haurà de fer de la manera següent:
  
a) En el cas d'ajudes econòmiques concedides per a despeses de funcionament, la justificació de l'aplicació dels fons es presentarà, en tots els casos, davant de l'oficina gestora, la Direcció General d'Administració Territorial, la qual proposarà davant de l'autoritat competent la seua aprovació o inconvenient i haurà d'efectuar-se mitjançant l'aportació d'una relació certificada d'aquests, segons el model expressat en l'annex II d'aquesta ordre.
  
b) En el cas d'ajudes concedides per a inversions de capital, segons l'actuació executada, s'aportaran com a justificants de la despesa:
  
I. Quan es tracte de l'execució d'una obra, el corresponent certificat final d'obra aprovada pel tècnic i també per l'òrgan competent de la mancomunitat, segons el model expressat en l'annex II d'aquesta ordre.
  
II. Si les obres es realitzen pel sistema d'execució directa per administració, els certificats d'obra hauran d'anar acompanyats de la corresponent justificació.
  
III. Quan es tracte d'un altre tipus d'inversió es remetrà original o còpia compulsada de la factura i de la seua aprovació per l'òrgan competent de la mancomunitat.
  
2. Serà remesa la documentació justificativa de la despesa abans del 15 de novembre de 2000.
  
3. La Conselleria es reserva el dret a realitzar totes les inspeccions tècniques i administratives que calguen a fi de conformar l'execució correcta de l'actuació subvencionada.
  
Deu. Memòria
  
Després de la justificació de la totalitat de la subvenció de la Conselleria de Justícia i Administracions Públiques, cadascuna de les mancomunitats beneficiàries presentarà una memòria en la qual s'analitze, estudie i valore l'impacte produït per l'actuació subvencionada, en el termini d'un mes des de la realització d'aquesta.
  
Onze. Revisió d'expedients
  
1. L'incompliment de qualsevol de les condicions establides en les presents bases o en la resolució de concessió de la subvenció, podrà ser causa de revocació d'aquesta en la forma prevista en la Llei d'Hisenda Pública de la Generalitat Valenciana. En aquest cas es procedirà a la incoació de l'oportú expedient que, prèvia audiència de la mancomunitat interessada, serà resolt pel conseller de Justícia i Administracions Públiques.
  
2. El falsejament o ocultació de dades i documents, que afecten substancialment a la concessió i lliurament de fons públics, produirà una responsabilitat en l'ordre jurisdiccional competent.
  
Dotze
  
En tot allò no previst en aquesta ordre les mancomunitats beneficiàries se sotmetran a allò que establix la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici que es tracte.
  
ANNEX II
  
Documents relacionats:
  
- Sol·licitud de les ajudes.
  
- Certificat de l'acord plenari.
  
- Resum del pressupost aprovat.
  
- Relació justificativa de les despeses de funcionament.
  
- Certificat d'obra.
  
- Aprovació del certificat per l'òrgan competent.